เงินบาทอ่อนพยุงทอง
ทองคำโลกทุบสถิติต่ำสุดใหม่ 1,057 เหรียญ ราคาในไทยลงแค่ 100 บาท
29 พ.ย. 2558

ทองคำโลกทุบสถิติต่ำสุดใหม่ 1,057 เหรียญ ราคาในไทยลงแค่ 100 บาท
ราคาทองคำในตลาดล่วงหน้าโคเม็กซ์ เมื่อคืนวันที่ 27 พ.ย.ตามเวลาสหรัฐอเมริกา ปรับตัวลงถึง 14.87 เหรียญสหรัฐ/ออนซ์ หรือ 1.39% ปิดที่ระดับ 1,057.46 เหรียญ สหรัฐ ลดลงทำจุดต่ำสุดใหม่ แต่ราคาทองในประเทศ ประกาศโดยสมาคมค้าทองคำ ลดลงเพียงบาทละ 100 บาท เมื่อวันที่ 28 พ.ย. ทองคำแท่งรับซื้อที่ 17,950 บาท และขายออก 18,050 บาท เนื่องจากค่าเงินบาทอ่อนค่าช่วยพยุงราคาทองคำในประเทศให้ลดลงน้อยกว่าราคาในตลาดโลก 
ด้านธนาคารกสิกรไทย ประเมินกรอบการเคลื่อนไหวของเงินบาทที่ 35.70-36 บาท/เหรียญสหรัฐ ในสัปดาห์หน้า เทียบกับวันศุกร์ที่ 27 พ.ย.ที่ผ่านมา เงินบาทอยู่ที่ 35.85 บาท/เหรียญสหรัฐ โดยต้องติดตามรายงานเศรษฐกิจและการเงินเดือน ต.ค. ของธนาคารแห่งประเทศไทยหรือ ธปท. ผลการประชุมนโยบายการเงินของธนาคารกลางยุโรปหรือ อีซีบี ตลอดจนถ้อยแถลงของประธานธนาคารกลางสหรัฐหรือเฟดและเจ้าหน้าที่ระดับสูง ซึ่งอาจบ่งชี้สัญญาณเพิ่มเติมเกี่ยวกับดอกเบี้ยของสหรัฐ